Hiihtäjälegenda Mika Myllylä on kuollut.

MARKKU RUOTTINEN

Hiihdon olympiavoittaja Myllylä löydettiin kotoaan kuolleena tiistaina aamupäivällä klo 11:n aikoihin.

Asiasta tuli ilmoitus sivulliselta. Ylikomisario Teemu Heikkisen mukaan Myllylä oli asunnossaan yksin, kun hänet löydettiin.

Heikkinen ei halua kertoa enempää yksityiskohdista, mutta hän kuitenkin haluaa katkoa huhuilta siipiä. Ampuma-aseella ei ole hänen mukaansa mitään tekemistä tapauksen kanssa.

– Monenlaisia villejä huhuja on ilmaantunut, väitetyillä ampumishommilla ja tällä tapauksella ei ole mitään yhteyttä keskenään, Heikkinen sanoo.

Myllylä oli syntynyt vuonna 1969 Oulussa. Hän oli kuollessaan 41-vuotias.

Mika Myllylä oli yksi Suomen kaikkien aikojen menestyneimmistä hiihtäjistä. Hän voitti urallaan kuusi olympiamitalia ja yhdeksän MM-mitalia.

Myllylältä jäi kolme lasta entisen vaimonsa Suvi Myllylän kanssa.

Poliisi tiedotti kuolemasta tiistaina. Kuolemaan ei epäillä liittyvän rikosta. Asiaa tutkitaan kuolemansyyn selvittämisenä.

– Lopullinen kuolinsyy selviää tutkimusten jälkeen ja keskeistä siinä on oikeuslääketieteellinen ruumiinavaus, ylikomisario Heikkinen kertoo.